softcatala/Softcatala-Web-Texts-Dataset huggingface dataset:
Softcatalà presenta l'esborrany de la Guia d'estil per a la traducció de productes informàtics 2010
2010-02-16 09:04:38

Aquesta nova edició de la Guia d'estil per a la traducció de productes informàtics amplia i detalla les normes que s'han d'aplicar en totes i cadascuna de les traduccions que es fan a Softcatalà, i aprofundeix en aspectes que la versió anterior (publicada el 2005) no recollia, a més de corregir petits errors o imprecisions. Inclou els canvis següents:

  * Nova estructura, que permet una consulta més ràpida i còmoda 
  * Inclusió de recomanacions per a la traducció de documentació 
  * Inclusió de recomanacions per l'ús d'un llenguatge sense discriminació de gènere 
  * Inclusió d'un apartat sobre puntuació i un altre de localització 
  * Correccions en els noms de països i ciutats del món 
  * Desenes de petites correccions i matisos 



Amb la publicació d'aquest esborrany s'obre un període que finalitzarà el dia 16 de març i al llarg del qual es recolliran suggeriments i propostes d'esmenes. Si teniu cap comentari, el podeu fer arribar a la llista Guia d'estil de Softcatalà (<http://llistes.softcatala.org/mailman/listinfo/guia>) o bé a l'adreça info@softcatala.org.

La Guia, que recull l'experiència de Softcatalà en traducció, resulta força útil per a traductors de programari i pàgines web al català, atès que recull multitud de casos i dubtes que es presenten tot sovint durant el procés de traducció. S'hi indiquen algunes normes gramaticals que són, a vegades, poc conegudes, o que provoquen confusió entre els traductors i correctors, un seguit d'errors freqüents i també diversos apèndixs. Es pot considerar com el complement del Recull de termes, un glossari amb més de 1.800 entrades en anglès i la traducció corresponent al català, que es pot trobar al web de Softcatalà.

L'esborrany d'aquesta nova edició pot contenir errades o omissions importants. No se'n recomana l'ús fins que la versió final es publiqui a finals de març de 2010. Es pot consultar directament des del web de Softcatalà o bé en format odt o pdf:

  * [Enllaç a la guia en format web](http://www.softcatala.org/wiki/Guia_d%27estil/Guia_2010)
  * [Enllaç a les baixades en format odt i pdf](http://www.softcatala.org/wiki/Guia_d%27estil/Guia_2010/ODT_PDF)



Softcatalà és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../ "http://www.softcatala.org").
Presentació oficial de OpenDomo.org a la Fira Vallès Habitatge 2010
2010-02-16 12:08:23

En la propera edició de la Fira Vallès Habitatge que se celebrarà a Terrassa els dies 19, 20 i 21 de març, es presentarà oficialment el projecte OpenDomo.org, basat en programari lliure i desenvolupat per programadors catalans i plenament funcional en aquesta llengua.

[OpenDomo](http://ca.opendomo.org) és un projecte lliure que pretén crear un sistema de control domòtic accessible i segur. La llicència sota la qual s'està desenvolupant el projecte és la Llicència Pública General (GPL). Aquesta llicència garanteix la llibertat en l'ús del programari, un dels principals valors de la societat tecnològica actual. En termes generals, això implica que OpenDomo pot ser usat, copiat, modificat i distribuït lliurement.

Podeu trobar més informació sobre el projecte a la pàgina en català (http://ca.opendomo.org/), i a les comunitats en castellà (http://es.opendomo.org/) i anglès (http://en.opendomo.org/).
Es presenta el Joomla!Day Mallorca el 9 i 10 d'abril
2010-04-06 23:52:23

El [Joomla!Day Mallorca 2010](http://www.joomladay.cat/ "http://www.joomladay.cat") tindrà lloc al [ParcBIT](http://www.parcbit.es/ "http://www.parcbit.es") els propers 9 i 10 d'abril. Es tracta d'unes jornades de difusió d'aquest sistema de gestió de continguts lliure, on es presentaran les darreres novetats i on també hi haurà una sèrie de sessions pràctiques, tal com es pot consultar al [programa de sessions](http://www.joomladay.cat/ca/programa "http://www.joomladay.cat/ca/programa").

El [Joomla](http://www.joomla.org/ "http://www.joomla.org") és un sistema de gestió de continguts que permet construir llocs web i potents aplicacions en línia. Les seves nombroses característiques, així com la facilitat d'ús o l'extensibilitat, han fet del Joomla un dels gestors de continguts més populars del moment. I el millor de tot: el Joomla és una solució de codi obert que es troba disponible gratuïtament per a tothom.

El Joomla 1.5 es troba plenament traduït al català, i recentment hem incorporat a Softcatalà el [projecte de traducció](../../wiki/Projectes/Joomla "http://www.softcatala.org/wiki/Projectes/Joomla"). Ara bé, la nova versió 1.6 (en desenvolupament) comporta canvis als fitxers d'idioma, tant pel que fa al contingut com pel que fa a l'estructura. [Softcatalà](../../ "http://www.softcatala.org") i l'[equip de traducció del Joomla al català](http://www.joomla.cat/ "http://www.joomla.cat") presentaran al [Joomla!Day Mallorca](http://www.joomladay.cat/ "http://www.joomladay.cat") les iniciatives de traducció en marxa que han de garantir la bona qualitat del proper [Joomla 1.6](http://www.joomla.org/component/content/article/5252.html "http://www.joomla.org/component/content/article/5252.html") en català.

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../../ "http://www.softcatala.org").
Es presenta el Rebost de videojocs en català
2010-04-21 20:51:04

[Softcatalà](http://www.softcatala.cat) i la [Federació d'Organitzacions per la Llengua Catalana (FOLC)](http://www.folc.cat "FOLC") enceten una iniciativa per a promoure els videojocs en català, dins el marc de la [2a Setmana per la llengua als Països Catalans](%20http://www.folc.cat/index.php?option=com_content&task=view&id=2864&Itemid=44 "2a Setmana per la llengua als Països catalans").  
  
Softcatalà i la FOLC presenten el [Rebost dels videojocs en català](http://www.softcatala.cat/wiki/Categoria:Rebost_Jocs "El rebost de videojocs en català"), un catàleg de jocs per poder jugar en català. Al Rebost, actualment, hi ha registrat més d'un centenar de jocs per jugar en línia i una vintena de jocs d'escriptori. S'espera que en un futur el nombre de jocs registrats es vagi incrementant. El [Rebost de Softcatalà](http://www.softcatala.cat/wiki/Categoria:Rebost "El Rebost de Softcatalà") és una eina col·laborativa on tothom pot ajudar afegint-hi nous programes o advertint quan la versió d'un programa ha canviat.

Paral·lelament, Softcatalà i la FOLC presentaran els videojocs en català a les escoles i organitzaran concursos entre els alumnes.

Softcatalà és membre de la FOLC des de principis d'aquest any i aquesta serà la primera acció conjunta. La Federació FOLC té com a objectius la coordinació entre les organitzacions,  l’extensió de l’ús social de la llengua catalana i la unitat de la llengua catalana.   
  
Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).
II Jornades GPL Tarragona
2010-05-04 10:21:16

El dijous 6 de maig tindran lloc les II Jornades [GPL Tarragona](http://www.gpltarragona.org) a la sala de graus del campus Sescelades de la [Universitat Rovira i Virgili](www.urv.cat) (Tarragona). L'esdeveniment és completament gratuït i es realitzaran les següents ponències:

  * 16.00 – Desevolupament amb iPhone – [Oleguer Huguet](http://olegueret.blogspot.com/) de [Woices](http://www.woices.com/)
  * 16.45 – La Singularitat: una perspectiva OpenSource – Joan Baz d'Adaptiva Sistemas
  * 17.30 – KISS IT – [Joan Puig](http://dartagnan.wordpress.com/)
  * 18.15 – Auditories de Sistemes, l'inici d'una carrera professional apassionant – [Sergi Blanco Cuaresma](http://www.marblestation.com/)
  * 19.00 – Clausura



El programa complet es troba disponible a la pàgina de l'associació [GPL Tarragona](http://www.gpltarragona.org).
Softcatalà participa a la «I Jornada de difusió de programari informàtic en valencià» a la Universitat d'Alacant
2010-05-18 13:24:13

Divendres 21 de maig tindrà lloc la «I Jornada de difusió de programari informàtic en valencià» a la Universitat d'Alacant, on Softcatalà ha estat convidat a participar.

La jornada consisteix en una sèrie de xarrades divulgatives, destinades al PDI, PAS i alumnat, sobre programari i recursos informàtics en valencià, i un taller d'instal·lació de programari i aprofitament dels recursos lingüístics. També es repartirà als assistents un [DVD amb una selecció de programari](http://www.ua.es/spv/gripau/ "Programari informàtic en valencià") i una distribució de l’Ubuntu en valencià.

Entre els ponents de la jornada hi haurà dos membres de Softcatalà com a promotors de la iniciativa Softvalencià:

  * Pau Iranzo, que presentarà Softvalencià i explicarà el procés de localització de programari.
  * Robert Escolano, que explicarà alguns recursos per a millorar la qualitat dels textos redactats en valencià.



Hi haurà un concurs i premis per als assistents.

  * Lloc | Sala d'actes de l'Escola Politècnica Superior I de la Universitat d'Alacant;  campus de Sant Vicent del Raspeig ([punt 16 del plànol](http://www.ua.es/va/presentacion/plano/planoua.pdf "Plànol UA en pdf"))
  * Data | divendres 21 de maig de 2010 (de 9:30 h a 14 h)
  * Més informació i inscripció | [I Jornada de Difusió de Programari Informàtic en Valencià](http:// "http://spv.ua.es/va/jornada-programari-en-valencia.htm")
Emissores de ràdio i canals de televisió agrupats en un sol web
2010-05-19 22:05:24

Han nascut [www.paisoscatalans.fm](http://www.paisoscatalans.fm) i [www.paisos-catalans.tv](http://www.paisos-catalans.tv) La missió d'aquestes webs és la de reagrupar totes les emissores de ràdio i tots els canals de televisió que emeten en línia en català. Les webs són molt senzilles, consisteixen en una sola pàgina des de la qual es visualitza o s'escolten totes les emissores. Les pàgines consisteixen en botons, que en prémer-los porten a una o una altra emissora de ràdio o canal de televisió. El fundador d'ambdues webs, en Miquel Marzabal i Galano és un català resident a Amsterdam des del 1992. Fa un parell d'anys va sorgir nederland.fm, que està tenint molt d'èxit i en Miquel va decidir fer l'homòleg en català. El resultat és senzill i pràctic però sobretot molt engrescador. Properament serà possible personalitzar la web d'emissores de ràdio, de manera que els usuaris podran escollir les seves emissores preferides i guardar-les allà on les vulguin. 

  * Enllaç | [Països Catalans.fm](http://www.paisoscatalans.fm)
  * Enllaç | [Països Catalans.tv](http://www.paisos-catalans.tv)
Wapèdia: una Viquipèdia mòbil, disponible en català
2010-05-21 16:42:16

Taptu acaba de publicar a l'iTunes Store la versió traduïda al català de l'aplicació per a l'iPhone de la Wapèdia.  
  
Wapèdia és la manera més ràpida per accedir a la [Viquipèdia](http://ca.wikipedia.org/wiki/Portada) en el seu iPhone. Inclou característiques pròpies d'una aplicació de pagament, encara que és gratuïta, a més d'altres serveis disponibles només a Wapèdia.  
  
Incorpora totes les prestacions de la web de Viquipèdia i l'opció de personalitzar-la per treure el màxim rendiment al disseny i a la pantalla tàctil de l'iPhone. Hi han disponibles més de 130 versions en diferents idiomes de la Viquipèdia, a més d'altres wikis.  
  
Característiques:  
* Cerca ràpida a la Viquipèdia i altres wikis  
* Lectura a pantalla completa (mode quiosc)  
* Guarda articles per poder llegir-los sense connexió  
* Càrrega ràpida d'articles llargs, fins i tot en les xarxes mòbils més lentes  
* Comparteix articles a través de Facebook o Twitter  
* Personalització de les preferències, com la mida de les imatges  
* Funció d'autocompletar per a una ràpida entrada dels títols dels articles  
* Taula ràpida d'enllaços als continguts  
* Emmagatzematge en memòria cau de les pàgines visitades per a una visualització ràpida  
  
Wapèdia segueix proporcionant versions per a mòbil de la Viquipèdia des de l'any 2004, amb una velocitat inigualable i un disseny que s'adapta a qualsevol tipus de dispositius a tot el món.   
  
Així doncs, també estan disponibles les versions en català per a web mòbil a <http://wapedia.mobi/ca/> i la aplicació per a Android.  
  
Wapèdia és l'original, i una de les formes més populars d'accedir a l'enciclopèdia lliure mentre es desplaça.  
  
Enllaç a l'iTunes Store:  
http://itunes.apple.com/es/app/id353487630#
S'inicia la segona edició de la campanya «Navega en català»
2010-05-24 19:04:14

Amb motiu del dia d'Internet, el proppassat dilluns 17 de maig, la [Fundació .CAT va presentar la segona edició](http://fundacio.cat/noticies/view.html?ID=381) de la campanya [Navega en català](http://www.navegaencatala.cat). L'objectiu de la iniciativa és sensibilitzar els usuaris sobre la importància de la navegació en català. Una correcta configuració de la llengua del navegador permet que accedir als continguts en la llengua escollida de forma preferent, tant a l'hora d'utilitzar cercadors com també en visitar llocs web multilingües.

Per altra banda, si més usuaris accedeixen a pàgines en català, la visibilitat d'aquestes augmenta a la xarxa i, per aquesta raó, els distribuïdors de continguts poden tenir una major consideració a l'hora d'incloure el català en recursos futurs.

Respecte a l'[anterior edició](/sinicia_la_campanya_navega_en_catala_fomentar_lus_del_catala_als_navegadors_web), s'ha millorat substancialment el [giny per detectar la llengua de navegació](http://www.navegaencatala.cat/giny.html), i hom pot afegir-lo fàcilment al seu propi lloc web en diferents versions. 

Els visitants de les pàgines on hi hagi el giny instal·lat seran informats de si naveguen o no en català i, en dirigir-se al lloc web de la campanya, podran aprendre a configurar correctament el navegador en català. Apart d'unes instruccions manuals, també s'ofereixen unes eines per fer-ho de forma automàtica. En la creació d'aquestes eines hi han col·laborat [Softcatalà](http://www.softcatala.cat) i el [Bloc d'Apple en català](http://apple.bloks.cat).

Podeu consultar la [llista dels llocs web que ja s'han adherit a la campanya](http://navegaencatala.cat/la_mar_de_webs.html).
Fira mercat De Tot CAT
2010-06-03 11:11:45

Els dies 4, 5 i 6 de juny al Palau de Fires de Girona se celebrarà la Fira mercat [De Tot Cat](http://www.detotcat.cat).  En un context d’interès creixent d’una part de la ciutadania per conèixer empreses sensibles a l’ús de la llengua catalana, així com el compromís adquirit per moltes d’elles incorporant el català als seus productes i serveis, neix la fira mercat “De Tot Cat”. La fira mercat “De Tot Cat” pretén donar a conèixer i fomentar l’ús de la llengua catalana en l’àmbit empresarial, així com escolars, consumidors finals i institucions públiques. De caràcter multisectorial, la fira farà visible els productes que es poden consumir etiquetats en llengua catalana.  
  
La fira tindrà un caràcter nacional i multisectorial, per tant, comptarà amb la presència d'empreses, institucions i visitants d'arreu de l'àmbit lingüístic i farà que hi siguin visibles la majoria d'àmbits de la vida quotidiana en els quals es poden consumir productes en llengua catalana.  
  
[Softcatalà](http://www.softcatala.cat/) també hi serà present a la fira. A partir de dissabte, a l'estant de Softcatalà trobareu informació dels diversos projectes, podreu provar els programes del nostre Rebost, podreu jugar amb videojocs en català i també us podreu fer-vos voluntaris de Softcatalà.   
  
En el marc de la Fira detotCAT, Softcatalà estarà a la taula rodona "cafè per Internet" que tindrà lloc dissabte, 5 de juny, de 6 a 7 de la tarda, juntament amb la [Fundació PuntCAT](http://www.fundacio.cat/), la [WICCAC](http://www.wiccac.cat/) i el director general de [Societat de la Informació](http://www.gencat.cat/societatdelainformacio/) de la Generalitat de Catalunya.  
  
Al web de la fira De Tot Cat podeu consultar el [programa](http://www.detotcat.cat/cat/programacio.php) i les [activitats](http://www.detotcat.cat/cat/activitats.php) que hi tindran lloc, a més a més de diversa [informació sobre normatives i estudis de l'evolució del català en l'àmbit empresarial](http://www.detotcat.cat/cat/links.php).
Softcatala presenta la traducció al català de l'OpenOffice.org 3.2.1
2010-06-04 12:13:33

L'OpenOffice.org és el paquet ofimàtic lliure i gratuït més complet que existeix actualment. Permet crear documents dinàmics, analitzar dades, dissenyar presentacions atractives i realitzar dibuixos espectaculars. L'OpenOffice.org 3.2.1 ha estat desenvolupat per la comunitat OpenOffice.org i es troba disponible per a sistemes Windows, GNU/Linux, Unix, Mac i Solaris.

El paquet ofimàtic inclou un processador de textos (Writer), un gestor de fulls de càlcul (Calc), un editor de presentacions (Impress), un editor de dibuixos vectorials i gràfics (Draw), un editor de base de dades (Base) i un editor de fórmules matemàtiques (Math). Els usuaris, per tant, disposen de tots els recursos necessaris per ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari.

Aquesta versió no afegeix cap funcionalitat nova, sinó que corregeix errors i inclou millores de les funcions ja existents. També soluciona problemes de seguretat, per tant, és molt important que tots els usuaris s'actualitzin a la nova versió el més aviat possible.

Teniu més informació a:

  * [Baixada de la darrera versió en català](../wiki/Rebost:OpenOffice.org "http://www.softcatala.org/wiki/Rebost:OpenOffice.org")
  * [Projecte de catalanització](../wiki/OpenOffice.org "http://www.softcatala.org/wiki/OpenOffice.org")



  
Traducció completa i millorada

La versió anterior, l'OpenOffice.org 3.2, no estava completament traduïda al català, tal com s'esmentava a la [nota de premsa](../softcatala_presenta_la_traduccio_al_catala_de_lopenofficeorg_32 "http://www.softcatala.org/softcatala_presenta_la_traduccio_al_catala_de_lopenofficeorg_32"). Això feia que una gran part dels diàlegs d'opcions de l'OpenOffice.org apareguessin en anglès. En aquesta nova versió 3.2.1, tant l'aplicació com l'ajuda estan totalment traduïdes al català. És més, l'OpenOffice.org 3.2.1 inclou una traducció molt millorada, ja que s'han corregit centenars d'errors. És per això que recomanem a tots els usuaris que s'actualitzin a aquesta nova versió de l'OpenOffice.org.

  
Crida a la participació

El projecte de traducció necessita més voluntaris. Si sou usuaris de l'OpenOffice.org i esteu interessat en ajudar amb el projecte, no dubteu en passar-vos per la pàgina del projecte de l'OpenOffice.org a Softcatalà i apuntar-vos a les llistes de correu, on podreu contactar directament amb l'equip de traducció per involucrar-vos en el projecte. Probablement l'OpenOffice.org sigui un dels projectes més importants del programari lliure i una de les traduccions amb més transcendència del català.

 

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../ "http://www.softcatala.org").
Viquipèdia: 250.000 articles en català
2010-06-29 19:55:52

La Viquipèdia en català, l'enciclopèdia lliure de referència a internet, ja té 250.000 articles. Aquesta fita s'ha aconseguit amb la creació de l'article «[Mare de Déu del Claustre](http://ca.wikipedia.org/wiki/Mare_de_D%C3%A9u_del_Claustre "Mare de Déu del Claustre")» a les 13:34 h del 29 de juny del 2010.

L'any 2001 vam començar la [Viquipèdia en català](http://ca.wikipedia.org/wiki/Viquip%C3%A8dia_en_catal%C3%A0 "Viquipèdia en català"). Va ser la primera en tenir articles després de l'anglesa. La comunitat va assumir amb ganes el repte de fer un projecte on tothom tingués accés a tot el coneixement de la humanitat en català.

No ha estat fàcil fer créixer el nostre projecte, en situació de desavantatge al costat de llengües amb molts més parlants com ara el castellà (615.000 articles) o el francès (965.000). La Viquipèdia en català té bona salut pel que fa a participació de la societat. Però encara té molt potencial per millorar si les persones i les entitats que de fa molts anys treballen activament per crear i difondre coneixement en català s'adonen que han d'implicar-s'hi.

Avui ja podem veure que l'esforç està donant un fruit: la Viquipèdia i els seus projectes germans que la complementen ([Viccionari](http://ca.wiktionary.org/wiki/ "wikt:"), [Viquitexts](http://ca.wikisource.org/wiki/ "s:"), [Viquillibres](http://ca.wikibooks.org/wiki/ "b:"), [Viquinotícies](http://ca.wikinews.org/wiki/ "n:") i [Viquidites](http://ca.wikiquote.org/wiki/ "q:")) s'han convertint en obres de gran qualitat que es van millorant constantment.

Actualment, la Viquipèdia en català és la catorzena versió idiomàtica en nombre d'articles, una posició més endavant que ara fa pocs mesos. Es manté en el primer lloc d'un [índex](http://meta.wikimedia.org/wiki/List_of_wikipedias_by_sample_of_articles) que mesura la qualitat dels 1000 articles més importants, d'un total de 272 llengües. Conté 322 [articles de qualitat](http://ca.wikipedia.org/wiki/Viquip%C3%A8dia:Articles_de_qualitat "Viquipèdia:Articles de qualitat") reconeguda, com ara «[Cristòfor Colom](http://ca.wikipedia.org/wiki/Crist%C3%B2for_Colom "Cristòfor Colom")», «[Pla Cerdà](http://ca.wikipedia.org/wiki/Pla_Cerd%C3%A0 "Pla Cerdà")», «[La Baronia de Rialb](http://ca.wikipedia.org/wiki/La_Baronia_de_Rialb "La Baronia de Rialb")» o «[Evolució dels mamífers](http://ca.wikipedia.org/wiki/Evoluci%C3%B3_dels_mam%C3%ADfers "Evolució dels mamífers")».

Tota aquesta feina l'han duta a terme internautes de forma altruista. Hi ha una frase que diu que el problema de la Viquipèdia és que només funciona a la pràctica, en teoria no pot funcionar mai. Si volem que la Viquipèdia en català segueixi prosperant i estigui entre les millors, si volem que la suma de tot el coneixement humà sigui lliurement disponible, també en català, l'important és la pràctica, cal que la societat s'hi impliqui i la gent hi col·labori des de casa seva. Tothom pot ajudar-hi!

Vegeu també: [Llista de Viquipèdies](http://meta.wikimedia.org/wiki/Llista_de_Viquip%C3%A8dies)
IX Jornades de Programari lliure
2010-07-01 11:45:56

El 2 de juliol se celebren les IX Jornades de Programari Lliure. Enguany a Universitat  Politècnica de Catalunya , a la sala d'actes de la Facultat d'Informàtica ([mapa](http://maps.upc.edu/?iU=114&lang=ca)). Al lloc web de les Jornades ([http://www.jornadespl.org](http://www.jornadespl.org/)) podeu llegir-ne els detalls. També podeu consultar el [programa](http://www.jornadespl.org/biblioteca/ix-jornades/papereria).

Les Jornades són una trobada de desenvolupadors i usuaris de programari lliure que té com a principal objectiu generar i compartir coneixement sobre el programari lliure, i difondre'l a la societat.

Resum del programa

  |   |  Sessions  
---|---|---  
9:45 | 10:00 | Inauguració  
10:00 | 10:30   
| Pau Gangonells i Pere Ramon Erro Mas. [Programari lliure en la gestió d'un centre educatiu](http://www.jornadespl.org/biblioteca/ix-jornades/conferencies-convidades/programari-lliure-en-la-gestio-dun-centre-educatiu)  
10:30 |  11:00 |  Àngels Mustienes. [El Programari lliure i eduCAT 1x1 a l'IES Sant Just Desvern](http://www.jornadespl.org/biblioteca/ix-jornades/conferencies-convidades/el-programari-lliure-i-educat-1x1-a-lies-sant-just-desvern)  
11:00 |  11:30 |  pausa cafè  
11:30   
|  13:00 |  Taula rodona: [Programari i coneixement lliure en eduCAT 1x1](http://www.jornadespl.org/biblioteca/ix-jornades/taules-rodones/programari-i-coneixement-lliure-en-educat-1x1)  
13:00 |  15:30 |  pausa dinar  
15:30 |  16:00 |  Oscar Miras. [Col·laboració i desenvolupament en xarxa d'un projecte de programari lliure com a PFC](http://www.jornadespl.org/biblioteca/ix-jornades/conferencies-convidades/colaboracio-i-desenevolupament-en-xarxa-dun-projecte-de-software-lliure-com-a-pfc)  
16:00 |  16:30 |  Antoni Barba. [El programari lliure i el canvi de model productiu](http://www.jornadespl.org/biblioteca/ix-jornades/conferencies-convidades/el-programari-lliure-i-el-canvi-de-model-productiu)  
16:30 |  17:00 |  Taula rodona: [Aspectes econòmics del programari lliure](http://www.jornadespl.org/organitzacio/docs/2010/taula-rodona-sobre-el-nou-model-productiu-1)  
17:00 |  17:30 |  pausa cafè  
17:30 |  18:00 | Pedro López-Cabanillas.[ MIDI en Linux](http://www.jornadespl.org/biblioteca/ix-jornades/conferencies-convidades/midi-en-linux)   
  
18:00 |  18:30 |  Emili Platel (CTTI). [Balanç del Full de Ruta de programari lliure](http://www.jornadespl.org/biblioteca/ix-jornades/conferencies-convidades/balanc-del-full-de-ruta-de-programari-lliure)  
21:00 |   |  Sopar de les jornades
Softcatalà presenta la traducció al català del gestor de correu Thunderbird 3.1
2010-07-03 14:14:41

Softcatalà, conjuntament amb el projecte [Mozilla Messaging](http://www.mozillamessaging.com/) i la resta de la comunitat [Mozilla](http://www.mozilla.com/), presenta la traducció al català de la nova versió 3.1 del popular gestor de correu Thunderbird.

El [Thunderbird](../wiki/Thunderbird) és un client de correu i de grups de discussió ràpid, flexible i segur. El programa inclou les característiques més útils que pot necessitar un gestor de correu modern: filtres de missatges, gestió del [correu brossa](http://softcatala.org/wiki/Thunderbird:Correu_brossa) amb autoaprenentatge, [safata d'entrada global](http://softcatala.org/wiki/Thunderbird:Safata_d%27entrada_global) i, a més, lectura de [canals RSS](http://softcatala.org/wiki/Thunderbird:RSS) i [podcasts](http://ca.wikipedia.org/wiki/podcasting). A més, es pot personalitzar mitjançant complements. D'aquesta manera, cada usuari pot gestionar-se el correu de la manera que vulgui. Per exemple, amb l'extensió [Lightning Calendar](../wiki/Projectes/Mozilla/Calendar/Lightning), l'usuari pot controlar-se l'agenda, organitzar-se les tasques i convocar reunions, o bé, amb l'extensió [Personas per al Thunderbird](https://addons.mozilla.org/ca/thunderbird/addon/10900), pot canviar l'aparença de l'aplicació i fer-la més atractiva.

La versió 3.1 és un pas més en l’evolució de la versió 3.0, apareguda fa poc més de mig any. D’entre les diferents novetats, en destacaríem:

  * Millores de rendiment i seguretat, prenent com a base part del codi del mateix Firefox 3.6.
  * Unes capacitats de cerca més potents: ara es permet fer cerques aniuades (una condició dins d’una altra), i es pot filtrar ràpidament els missatges d’acord amb diferents propietats, això és, si són llegits, el nom del destinatari, o si s’han destacat o marcats amb cap etiqueta.
  * Un auxiliar de migració per a usuaris de la versió 2.0: des d’un diàleg se suggereix a l’usuari com vol mantenir el seu compte, i alhora es poden instal·lar complements addicionals per a certes funcionalitats.
  * Seguint el mateix model que amb el Firefox, també s’ha creat un lloc d’assistència per a l’usuari final: <http://support.mozillamessaging.com/ca/kb> Ara cal l’ajuda dels voluntaris per a ampliar-lo i traduir-lo en diferents llengües.



Podeu baixar-vos el Thunderbird 3 en català des del [Rebost de Softcatalà](../wiki/Rebost:Thunderbird).

Per a més informació, podeu consultar:

  * [Característiques del nou Thunderbird 3.1](http://www.mozillamessaging.com/ca/thunderbird/features/)
  * [Mozilla.cat](http://www.mozilla.cat): amb informació del Thunderbird i la resta d'aplicacions de la tecnologia Mozilla



Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../).
Vuitè aniversari del Baròmetre de l'ús del català a Internet de WICCAC
2010-07-06 22:33:32

El [Baròmetre de l'ús del català a Internet](http://wiccac.cat/webscat.html "Baròmetre de l'ús del català a Internet") cumpleix el vuitè aniversari l’estudi. El Baròmetre de l'ús del català és un informe de [WICCAC](http://wiccac.cat) sobre la utilització del català a les webs d'empreses i organitzacions amb presència en terres dels Països Catalans o amb una forta implantació o vinculació.  
  
En aquests vuit anys de vida del Baròmetre, el percentatge d’ús del català a les webs de les empreses s’ha incrementat més d’un 20% percentual, ja que ha passat del 38,75% el mes de setembre del 2002 al 59,24% el 30 de maig del 2010. Un increment considerable, però encara insuficient per a poder parlar de normalització, ja que, en l'àmbit general, continuen havent-hi més d’un 40% de les webs estudiades que no tenen versió en català, moltes d’elles d’empreses molt importants.  
  
Es pot veure l'evolució de la situació, mes a mes, a la pàgina de l'[històric de resums de situació del Baròmetre](http://wiccac.cat/hist_resums.html "Històric de Resums de situació del Baròmetre de l'ús del català a  Internet"), des del mes d'agost del 2002 fins a l’actualitat. En els darrers mesos s’hi pot constatar un cert estancament en la millora de la presència del català.

WICCAC continuarà treballant en el Baròmetre de l’ús del català a Internet, ja que una de les seves principals finalitats és impulsar la normalització de l’ús de la llengua catalana a Internet.
El IL2-Sturmovick traduït al català des dels Cavallers del Cel - Comunitat Catalana de Simulació
2010-08-09 14:27:04

Des dels [Cavallers del Cel](http://www.cavallersdelcel.cat) podrem gaudir del [IL2-Sturmovik traduït al Català](http://www.cavallersdelcel.cat/forums/viewtopic.php?f=51&t=131). IL2 és un simulador de vol de la segona guerra mundial, molt actiu i amb un nivell de realisme molt alt.

Aquesta és una primera versió, per la qual cosa és molt possible que hi hagi errors, qualsevol correcció no dubteu en fer-nos-la saber a través del fòrum de [Cavallers del Cel](http://www.cavallersdelcel.cat).

![Cavallers del Cel - Comunitat Catalana de Simulació](http://www.cavallersdelcel.cat/images/stories/CC/promocio_cc.jpg)

Cavallers del Cel  
<http://www.cavallersdelcel.cat>  
  
Amb la intenció d'omplir un buit existent en la simulació, neix Cavallers del Cel, la primera comunitat catalana de simulació, que pretén impulsar la simulació catalana i en català, acollint en una mateixa comunitat, a tots aquells catalanoparlants que desitgin gaudir dels diferents simuladors en la llengua catalana.  
  
Cavallers del Cel neix amb la il·lusió de poder gaudir entre tots dels nostres simuladors preferits, ja siguin aeris, terrestres, marítims o de qualsevol àmbit, civils i militars, en una llengua tan bella i tan parlada com el català.  
  
Des de Cavallers del Cel estem àvids de nous membres, que comencin a formar des de la base aquesta gran comunitat, necessitem no solament membres, també caps d'ala, moderadors, i tots aquells que creen i donen forma a una comunitat.

Ens podreu trobar en el fòrum i en el Team Speak 3, en el TS3 les hores de mes afluència són a la tarda-nit.  
  
Vinga, que són pocs i covards, «Senglar 1, enemics a les dotze, calents, necessito ajuda».
Dailymotion en català
2010-10-20 10:00:00

La plataforma de vídeo en línia [Dailymotion](http://www.dailymotion.com) llança la versió en català del seu lloc web el dimecres 20 d'octubre de 2010.

Es tracta de la primera pàgina de vídeos en línia a nivell internacional que ofereix en català una versió local per a l'audiència que vulgui rebre continguts en aquest idioma. El responsable a l'estat espanyol, Ferran Capo, considera que aquesta novetat pot ser un revulsiu perquè altres llocs web incorporin el català entre les seves opcions.

Si teniu el navegador [correctament configurat en català](http://www.navegaencatala.cat) podreu accedir directament als continguts en aquesta versió.
Viquitrobada 2010 i Assemblea Amical Viquipèdia
2010-10-22 00:15:21

Aquest dissabte 23 d'octubre se celebrarà una nova edició de la Viquitrobada a la [capital de la cultura catalana](http://ca.wikipedia.org/wiki/capital_de_la_cultura_catalana "vp:capital de la cultura catalana") d'enguany, que correspon a [Badalona](http://ca.wikipedia.org/wiki/Badalona "vp:Badalona"). L'objectiu de la trobada és parlar, discutir i planificar diferents aspectes del funcionament de la [Viquipèdia](http://ca.wikipedia.org/wiki/Viquip%C3%A8dia "vp:Viquipèdia"), els quals son inicialment plantejats durant la sessió per a ser portats posteriorment a deliberació a la pròpia Viquipèdia. Per altra banda, donada l'essència voluntària de la Viquipèdia, la Viquitrobada pretén ensenyar a tothom qui hi estigui interessat el funcionament dels diferents mecanismes que permeten l'avenç del projecte i que habitualment es realitzen a la xarxa.

A més a més, en aquesta edició es farà coincidir, com comença a ser costum, l'assemblea general (i oberta al públic) de l'[associació Amical Viquipèdia](http://www.viquimedia.cat).

##  Programa 

  * 10:00 Acollida 
  * 10:30 Viquitrobada 
    * Presentació, debat: La Viquipèdia i la gent gran. Anàlisi i propostes. 
    * Presentació, debat: Criteris de Notabilitat. Debat i propostes per a la posterior discussió a la Viquipèdia. 
    * Debat: El plagi i el parafrasejat similar. 
    * Debat: Renovem la portada? Debat previ i idees. 
    * Taula oberta: 10 anys de Viquipèdia, propostes i organització 
  * 14:00 Dinar de germanor i sobretaula 
  * 16:00 Viquitrobada 
    * Capítol Wikimedia en català, o… Capítol Barcelona vs. Capítol Hong Kong / Nova York, 
  * 17:00 assemblea oberta d'Amical Viquipèdia 



* * *

Teniu més informació a la pàgina de la Viquipèdia: [Viquitrobada 2010](http://ca.wikipedia.org/wiki/Viquiprojecte:Viquitrobada_2010 "vp:Viquiprojecte:Viquitrobada 2010").

Text extret de la [notícia al web d'Amical Viquipèdia](http://www.viquimedia.cat/viqui/Apunt:Viquitrobada_2010_i_Assemblea_Amical_Viquip%C3%A8dia).
Mozilla dóna suport a l'educació amb la iniciativa Drumbeat
2010-11-04 17:29:15

La natura oberta d'Internet està revolucionant la manera en què s'aprèn i es comparteix la informació. El [Festival Mozilla Drumbeat 2010](http://www.drumbeat.org/festival/ca) s'està celebrant aquesta setmana a Barcelona i està reunint a vora 400 docents, estudiants i tecnòlegs de diferents camps i de fins a més de 40 països d'arreu del món.  
  
L'objectiu de la iniciativa [Drumbeat](http://www.drumbeat.org) és aprendre mitjançant l'experimentació. En més de 130 sessions els participants estan convidats a jugar, aprendre, ensenyar, hackejar i donar forma al futur de l'educació i de la xarxa.  
  
Amb això, [Mozilla](http://www.mozilla.org) vol assegurar que Internet romangui obert i en constant evolució. Amb el Drumbeat, Mozilla assumeix un gir més enllà del navegador Firefox amb la intenció de construir quelcom més que programari i fer que la xarxa pugui ser més útil per a tothom. Per altra banda, també és una forma d'arribar a nous perfils professionals: professors, artistes, advocats, periodistes... Persones que, precisament, jugaran un paper clau en la configuració del futur de la xarxa.  
  
Mozilla continua desenvolupament un Web obert i anima a tots els usuaris a fer el salt del consum a la creació. S'estan investigant altres àrees on es podrien combinar tecnologies obertes i així fomentar la creativitat per a millorar la vida de les persones i, per tant, l'educació, i l'aprenentatge virtual en particular, és un camp essencial per on començar.

És important treballar en l'obertura del sistema educatiu i combinar-lo amb el treball que la comunitat ja està portant a terme per tal de millorar l'educació, tal com ha explicat Mitchell Baker, presidenta de Mozilla, present també al Festival.

  * Podeu seguir l'esdeveniment des del web: <http://www.drumbeat.org/festival/ca>
  * Podeu també veure les fotos que s'hi han fet a: <http://www.flickr.com/photos/mozillaeu/>
  * Per a més informació sobre els diferents projectes sota l'aixopluc del Drumbeat podeu consultar els [articles al respecte a mozilla.cat](http://www.mozilla.cat/category/drumbeat)
Softcatalà presenta la traducció al català del VirtualBox 4.0
2011-01-04 08:30:44

Softcatalà presenta la traducció al català de la versió 4.0 del [VirtualBox](http://www.virtualbox.org), un programa lliure que permet virtualitzar sistemes operatius.

Aquesta versió nova, la primera sota el paraigües d'Oracle, té una interfície redissenyada que mostra ràpidament el contingut de les màquines virtuals, és compatible amb el format obert de fitxers de virtualització conegut com OPA, permet limitar la capacitat del processador a les màquines virtuals i inclou millores en l'apartat de so i accel·leració 3D. Podeu veure el [llistat complet de canvis a la pàgina del VirtualBox](http://www.virtualbox.org/wiki/Changelog).

El VirtualBox és multiplataforma, hi ha versions per al Windows, GNU/Linux i Mac OSX. En el cas del GNU/Linux, es presenten paquets precompilats per a diferents distribucions a més de permetre afegir repositoris per a les distribucions basades en sistemes Debian, com l'Ubuntu.

Podeu baixar-vos el VirtualBox 4 en català (i també en variant valenciana al mateix paquet) al [rebost de programes de Softcatalà](wiki/Rebost:VirtualBox).

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/ "http://www.softcatala.org").
Softcatalà presenta el nou Recull de termes versió 4.2
2011-01-04 20:51:22

Es presenta la versió 4.2 del Recull de termes de Softcatalà. Es tracta d'un recull de termes informàtics en anglès amb la corresponent traducció al català, elaborat i actualitzat de manera continuada per Softcatalà. Aquests termes han estat extrets dels textos originals en anglès dels diferents programes que Softcatalà ha traduït fins ara, o que estan en procés de traducció.

Aquest document és una eina important i útil per a traductors ja que inclou les traduccions de gairebé 1.967 entrades, algunes de les quals apareixen força sovint en els textos que cal traduir i per a les quals -de vegades- resulta força enrevessat de trobar una traducció adequada i coherent. En altres ocasions, les traduccions ja estan normalitzades i Softcatalà es limita a deixar-ne constància en aquest recull.

La versió que es presenta avui recull 154 canvis, que inclouen termes nous i esmenes. Els termes nous que s'hi recullen són principalment de l'àmbit de la telefonia mòbil, d'aplicacions d'Internet i d'aplicacions gràfiques fruit de l'experiència recollida en aquest àmbits per Softcatalà amb projectes recents.

Tothom qui vulgui fer algun comentari o suggeriment sobre aquest nou Recull ho pot fer mitjançant la llista la llista de correu de terminologia; per a donar-s'hi d'alta només cal accedir a la pàgina de llistes de Softcatalà (<http://www.softcatala.org/llistes>).  
  
Es pot accedir al nou Recull de termes des de l'adreça <http://www.softcatala.org/recull>. Aquesta edició del recull ha estat revisada pel centre de terminologia TERMCAT.  
  
Softcatalà és una associació sense afany de lucre que treballa per la normalització de la llengua catalana en el sector informàtic, relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Softcatalà presenta la traducció al català de l'OpenOffice.org 3.3
2011-02-07 07:26:44

L'OpenOffice.org és el paquet ofimàtic lliure i gratuït més complet que existeix actualment. Permet crear documents dinàmics, analitzar dades, dissenyar presentacions atractives i realitzar dibuixos espectaculars. L'OpenOffice.org 3.3 ha estat desenvolupat per la comunitat OpenOffice.org i és la primera gran versió que es fa pública després que Oracle comprés Sun Microsystems.

L'OpenOffice.org 3.3 es troba disponible per a sistemes Windows, GNU/Linux, Unix, Mac i Solaris.

El paquet ofimàtic inclou un processador de textos (Writer), un gestor de fulls de càlcul (Calc), un editor de presentacions (Impress), un editor de dibuixos vectorials i gràfics (Draw), un editor de base de dades (Base) i un editor de fórmules matemàtiques (Math). Els usuaris, per tant, disposen de tots els recursos necessaris per ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari.

Entre les novetats d'aquesta versió, cal destacar:

  * Gestió de noves propietats personalitzades als documents 
  * Incrustació de tipus de lletra PDF estàndard 
  * La inclusió del tipus de lletra nou «Liberation Narrow» 
  * Protecció de documents millorada (Writer i Calc) 
  * L'ampliació a un milió de files al full de càlcul 
  * Redisseny de la interfície d'usuari de l'Impress 



Podeu consultar la llista completa de canvis a la [pàgina oficial de característiques noves](http://www.openoffice.org/dev_docs/features/3.3/index.html "http://www.openoffice.org/dev_docs/features/3.3/index.html"). Podeu baixar la darrera versió des del Rebost:

[http://www.softcatala.org/wiki/Rebost:OpenOffice.org](wiki/Rebost:OpenOffice.org "http://www.softcatala.org/wiki/Rebost:OpenOffice.org")

Crida a la participació

El projecte de traducció necessita més voluntaris. Si sou usuaris de l'OpenOffice.org i esteu interessats en ajudar amb el projecte, no dubteu en passar-vos per la pàgina del projecte de l'OpenOffice.org a Softcatalà i apuntar-vos a les llistes de correu, on podreu contactar directament amb l'equip de traducció per involucrar-vos en el projecte. Probablement l'OpenOffice.org sigui un dels projectes més importants del programari lliure i una de les traduccions amb més transcendència del català.

 

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Softcatalà participa al desè aniversari de WICCAC
2011-02-14 07:29:53

WICCAC (Webmàsters Independents en Català, de Cultura i d’Àmbits Cívics) compleix deu anys aquest mes de febrer del 2011 i, per a celebrar-ho, es convida a tothom a assistir a l'acte públic de commemoració d'aquest desè aniversari de WICCAC on Softcatalà hi participarà. L'esdeveniment tractarà sobre «La situació del català a Internet». L'acte tindrà lloc el dimecres, 16 de febrer, a dos quarts de vuit del vespre, a la sala Nicolau d'Olwer de l'Institut d'Estudis Catalans, del carrer del Carme, 47, de Barcelona. Hi intervindran com a ponents: 

  * Jordi Iparraguirre, director de la [Fundació puntCAT](http://www.domini.cat/ "Fundació puntCAT \(domini .cat\)") (domini .cat)
  * Pau Iranzo, membre de [Softcatalà](http://www.softcatala.cat/ "Softcatalà")
  * Vicent Partal, director de [VilaWeb](http://www.vilaweb.cat/ "VilaWeb")
  * Joan Soler, membre de l'equip de coordinadors de WICCAC

Un dels principals objectius de WICCAC és impulsar la normalització de l'ús de la llengua catalana a Internet, especialment en les webs de les grans empreses i multinacionals amb presència en terres de parla catalana, tasca que, des de la seva creació el juny del 2002, estem fent amb el nostre [Baròmetre de l’ús del català a Internet](http://wiccac.cat/webscat.html "Baròmetre de l’ús del català a Internet"). El baròmetre de WICCAC s'actualitza cada mes amb la confecció d'un [resum de situació](http://wiccac.cat/resum.html "Resum de situació del Baròmetre de l'ús del català a Internet"), en el qual s'hi detallen els percentatges global i per sectors de la presència del català en les més de 3.000 webs actualment analitzades. Fins ara ja s'han fet més de 100 actualitzacions mensuals, al detall de les quals s'hi pot accedir des de la pàgina de l'[històric de resums de situació del baròmetre](http://wiccac.cat/hist_resums.html "Històric de resums de situació del Baròmetre de l'ús del català a Internet"). A l'acte de commemoració del desè aniversari de WICCAC s'analitzarà la situació actual de la llengua catalana a Internet des dels punts de vista dels ponents participants, els quals representen tres de les entitats més significatives en el món de la Internet en català, com són [VilaWeb](http://www.vilaweb.cat/ "VilaWeb"), [Softcatalà](http://www.softcatala.cat/ "Softcatalà") i el [domini .cat](http://www.domini.cat/ "Fundació puntCAT \(domini .cat\)"), a través de la Fundació puntCAT. Des de WICCAC es considera que la situació del català a Internet és bona, però també que s'ha de treballar per a millorar-la, ja que hi ha alguns àmbits, com els que denunciem amb el nostre baròmetre, on la normalització de l'ús de la llengua catalana és encara lluny de produir-se. Malgrat haver-se incrementat més de 20 punts percentuals en els darrers anys, hi ha encara més d'un 40% de webs que no disposen de versió en català.